
Hej ungzone

Jeg er en pige på 13 år og har en kæreste.

Jeg føler mig klar til at kysse ham, men ved ikke om han er.

Og har ikke lyst til at gøre det uden han er klar for så bliver det bare akavet.

Men hvordan får jeg spurgt ham bedst? Jeg tænker ikke den bedste måde er at sige det lige ud for så bliver det rimlig akavet. 

 
Hvordan fortæller jeg det bedst?
================================



Kære du, 

Hvor dejligt for dig, at du har en sød kæreste, som du godt kunne tænke dig at kysse.

Nu siger du selv, at du ikke vil spørge ham direkte, fordi det kan blive lidt akavet, men mon ikke han også har lyst til at kysse dig? Så er det vel ikke så akavet :-)

Hvis du alligevel gerne vil undgå at sige det lige ud, kan du måske spørge ham, om han har lyst til at kysse dig. Så virker du jo bare nysgerrig - og så kan det være, at han svarer ja, og hvis han gør det, kan du fortælle ham, at du har det på samme måde. Så tænker jeg ikke, at det er spor akavet.

Du kan også prøve at sende ham lidt hentydninger - f.eks. sætte dig lidt tættere på ham, når I er alene, eller kigge ham dybt i øjnene, eller kigge på hans mund. Så kan det være, at han fornemmer, at du har lyst til at kysse ham. 

Jeg håber, at mit svar kan hjælpe dig. Ellers er du altid velkommen til at skrive igen.

Hilsen Iben 

Hej med dig og tak for dit spørgsmål :-) 

Jeg synes at det er så flot at du også tænker på om hvorvidt din kæreste er klar, for det er nemlig også meget vigtigt. Jeg kan godt forstå at du tænker at det kan være akavet at sige det til din kæreste, men jeg tænker faktisk at det er den bedste måde. Måske du kunne gøre det over mobilen, hvis I skriver sammen der? Så bliver det måske ikke så akavet, som hvis I sad over for hinanden. 

Jeg ønsker dig alt held og lykke med det hele. 

  
De bedste hilsner 

Michelle    
 

Hej med dig,

Jeg tror, det bedste, du kan gøre, er at fortælle ham, at du har tænkt på, at du gerne vil kysse ham, men du er usikker på, om han er klar til det. Måske har han det faktisk på samme måde. 

Held og lykke med det :-) 

Kærlige hilsner, 

Sofie

 